ЗыхузэфIэмыкIхэм ядоIэпыкъу
Хэку зауэшхуэм хэта Джатэжьокъуэ Борис и фызабэ Джатэжьокъуэ Тамарэ иратащ унэ къызэрищэхун е зэрищIын субсидие къызэрыратынум и щыхьэт тхылъыр.
Республикэ мылъкум къыхэкIа сом 957 600 хъу субсидиер зыхухахам мазибгъум и кIуэцIкIэ къигъэсэбэпын хуейщ. Джатэжьокъуэ Тамарэ нэмыщI, апхуэдэ дэфтэр иратащ дзэлыкъуэдэс 34-м. Абыхэм ахъшэр къаIэрыхьэри, унэ лъапсэ зэрагъэпэщащ.
Хэку зауэшхуэм и ветеранхэр, абы ныкъуэдыкъуэ щыхъуахэр, дунейм ехыжа ветеранхэм я унагъуэхэр лъапсэкIэ къызэгъэпэщыным иужь итщ республикэ Правительствэр, федеральнэ, щIыналъэ унафэхэр игъэзащIэу.
Апхуэдэу КъБР-м Лэжьыгъэмрэ социальнэ зыужьыныгъэмкIэ и министерствэм 2012 гъэм унагъуэ 36-м ахъшэ яритащ, унэ къращэхуну е яIэхэр зыхуей хуагъэзэну.
Джатэжьокъуэ Тамарэ илъэс 40-м щIигъукIэ щэнхабзэ IэнатIэ пэрытащ — куейм и библиотекэ нэхъыщхьэм щылэжьащ. Абы и гуащIэрэ и зэманрэ тригъэкIуэдащ я куейм щыщу Хэкур зыхъумахэм я щIыхьыр къэIэтыным. Иджыпсту Дзэлыкъуэкъуажэ дэт библиотекэм щыболъагъу Тамарэ и IэдакъэщIэкIхэр — зауэлIхэм я гъащIэм теухуа тхыгъэхэр, сурэтхэр.
Бжьахъуэ Маринеттэ.
